בני יהודה תיכנס היום (שבת) לימים גורליים בעונה הזו, כאשר תארח ב-20:00 את הפועל באר שבע למשחק שעשוי לקבוע סופית האם יוכלו להגיע לאירופה דרך הליגה. ארבעה ימים לאחר מכן, הקבוצה תשחק בסמי עופר מול מכבי נתניה בגמר גביע המדינה. הכי מאני טיים שיכול להיות.
המגן הימני, שי קונסטנטין, אשר מסיים את חוזהו בסיום העונה ושמו נקשר בתקופה האחרונה לבית”ר ירושלים, דיבר לקראת המשחק מול ב”ש ונשאל האם חבריו לקבוצה כבר חושבים על גמר הגביע: “אנחנו חושבים קודם כל על המשחק מול הפועל ב”ש ועוד לא על הגמר. אנחנו רואים את המצב בליגה, מבינים שיש לנו סיכוי להגיע לאירופה, ומתרכזים בזה. המשחק מול ב”ש הוא להיות או לחדול. נעבור את המשחק הזה ואז כולם כבר יתרכזו לגמרי בגביע”.
המפגש מול ב”ש, שמגיעה אחרי שלושה הפסדים רצופים: “האמת היא שאנחנו לא מתייחסים להפסדים האחרונים שלהם. אנחנו מתכוננים אליהם כמו לכל קבוצה בליגה ומקווים לעשות ניצחון ולהמשיך במומנטום מהניצחון על מכבי תל אביב. הפועל ב”ש זה מועדון ענק לדעתי, אי אפשר לקחת מהם את מה שהם עשו. העונה הם קצת בעונה פחות טובה, אבל עדיין הם קבוצה מצוינת עם סגל שחקנים מדהים”.
האווירה החיובית אחרי הניצחון על מכבי ת”א: “האמת שהאווירה פה תמיד טובה. ברור שזה כיף לנצח את מכבי ת”א, בטח בחוץ, זה היה מתוק. עם זאת, כבר יום-יומיים אחרי המשחק שכחנו מזה והתקדמנו הלאה. יוסי אבוקסיס מכין אותנו הכי טוב שיש”.
עתידו וההערכות שיעזוב: “אם כולם מעריכים אז אולי הם יודעים, אבל אני כרגע בבני יהודה ויש לי שבוע קריטי. יש לנו גם את ב”ש וגם את גמר הגביע מול מכבי נתניה, אני רוצה לסיים בצורה הכי טובה שאפשר גם מבחינה אישית וגם מבחינה קבוצתית. כשהעונה תסתיים נעשה את החישובים שלנו, יש לי את הסוכנים שיטפלו בזה. אני כרגע שחקן של בני יהודה. האם דיברתי עם יוסי בניון? אני מדבר עם יוסי אבוקסיס”, התלוצץ לבסוף המגן.